Ida S
1Duk punika Ida Sang Prabu Hiskia sungkan raat tambis-tambis seda. Nabi Yesaya okan Dane Amos lunga nangkilin ida tur matur ring ida sapuniki: “Ida Sang Hyang Widi Wasa ngandikayang mangda idewa nabdabang sakancan paindikan marep ring kulawargan idewane, santukan idewa nenten jaga kenak malih, nanging idewa pacang seda.”
2Ida Sang Prabu Hiskia raris mabalik marep ka temboke, sarwi ngastawa asapuniki:
3“Duh Ratu Sang Hyang Widi Wasa, elingangja mungguing titiang sampun ngancangin Palungguh IRatu saking satia tuu tur antuk saguluking manah titiange. Samaliha titiang tansah mapakibeh buat ngamargiang saananing sane arsayang Palungguh IRatu ring titiang.” Wusan punika ida raris nangis gerong-gerong.
4Irika Ida Sang Hyang Widi Wasa raris ngandikayang Dane Yesaya,
5mangda mawali nangkilin Ida Sang Prabu Hiskia tur mangda matur ring ida asapuniki: “Ulun Sang Hyang Widi Wasa, Widin leluur kitane Daud suba mireng pangastawan kitane tur nyingak yeh matan kitane. Ulun lakar ngimbuhin tuuh kitane buin limolas tiban.
6Ulun lakar ngluputang kita muah kota Yerusaleme ene uli kakuasan raja Asure, tur Ulun tan mari lakar nyayubin kotane ene.”
7Dane Yesaya tumuli matur sapuniki: “Inggih, Ida Sang Hyang Widi Wasa pacang ngicen idewa praciri buat muktiang mungguing Ida pacang negepang prajanjian Idane.
8Ring undage sane kawangun antuk Ida Sang Prabu Ahas, Ida Sang Hyang Widi Wasa pacang ngawinang lawate makirig dasa tampak.” Irika lawate punika makirig dasa tampak.
9Risampun Ida Sang Prabu Hiskia kenak saking sungkan idane, ida raris nyuratang kidung pujiane puniki:
10“Titiang mitaenang mungguing sakantun titiange sedeng sitenga, titiang sampun patut padem. Titiang tan naenin nutugang tuuh.
11Titiang mitaenang mungguing ring jagate iriki titiang nenten pacang malih ngeton Ida Sang Hyang Widi Wasa, wiadin jadmane urip sane tiosan.
12Urip titiange sampun pegat tur kapuputang, waluya sakadi kemahe sane kabancut, waluya sakadi wastrane sane kagetep saking pandalane. Titiang mitaenang mungguing Ida Sang Hyang Widi Wasa sampun mancut urip titiange.
13Awengi mepek titiang jerit-jerit nandang sakit, tan bina sakadi wenten singa sane makpak tur ngelungang tulang-tulang titiange. Titiang mitaenang mungguing Ida Sang Hyang Widi Wasa sampun muputang urip titiange.
14Munyin titiange sampun ngangsan nyenikang tur serak, tur titiang ngruguh sakadi suaran paksi darane. Matan titiange kenyel mandreng ka langite. Duh Ratu Sang Hyang Widi Wasa, luputangja titiang saking pakewuhe puniki.
15Napike malih sane patut baosang titiang? Ida Sang Hyang Widi Wasa sane sampun ngardi paindikane puniki. Manah titiange rumasa sakit, mawinan titiang tan mrasidayang pules.
16Duh Ratu Sang Hyang Widi Wasa, titiang mamanah urip wantah pabuat Palungguh IRatu, inggih wantah pabuat Palungguh IRatu kewanten. Warasangja titiang tur lugrainja titiang kantun urip.
17Kaduhkitan titiange pacang magentos dados sutrepti. Palungguh IRatu sampun ngluputang jiwan titiange saking sakancan bencanane. Palungguh IRatu sampun ngampurayang dosa-dosan titiange sami.
18Ring pati loka nenten wenten anak sane pacang mrasidayang muji Palungguh IRatu. Jadmane sane sampun padem nenten mrasidayang malih pracaya ring kasatian Palungguh IRatune.
19Wantah jadmane sane urip sane muji Palungguh IRatu, pateh sakadi titiang muji Palungguh IRatu sane mangkin. Parawong tuane nyritayang indik kasatian Palungguh IRatu ring pianak-pianaknyane.
20Duh Ratu Sang Hyang Widi Wasa, Palungguh IRatu sampun ngwarasang titiang. Titiang pacang nyuarayang rebab tur makidung muji Palungguh IRatu. Titiang pacang makidung puji-pujian ring Perhyangan Agung Palungguh IRatune sapanjang urip titiange.”
21Dane Yesaya ngaturin sang prabu mangda makarya tamba malakar antuk woh aa mulig raris kapopolang ring busul idane, mangda ida kenak.
22Sadurung punika Ida Sang Prabu Hiskia sampun ngandika asapuniki: “Napi pracirinipun buat muktiang mungguing tiang jaga kalugra ka Perhyangan Agung?”
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn